Bathukamma Song: మంగ్లీ బత...
విద్యుత్ జమ్వాల్ హీరోగా నటిస్తోన్న చిత్రం ‘జంగ్లీ’. మార్కాండ్ దేశ్‌పాండే, పూజా సావంత్, అతుల్ కులకర్ణి ముఖ్యపాత్రలు పోషిస్తున్నారు. హాలీవుడ్ దర్శకుడు చక్ రసెల్ ఈ చిత్రానికి దర్శకత్వం వహిస్తున్నారు. జంగ్లీ పిక్చర్స్ బ్యానర్‌పై వినీత్ జైన్ నిర్మిస్తున్నారు. ప్రీతి సహాని సహ నిర్మాత. ఏప్రిల్ 5న ఈ చిత్రం ప్రపంచ వ్యాప్తంగా విడుదలకు సిద్ధమవుతోంది. ఈ చిత్ర ట్రైలర్‌ను బుధవారం విడుదల చేశారు. సినిమా ఎంత అడ్వంచరస్‌గా ఉండబోతోందో ట్రైలర్ చూస్తే అర్థమవుతోంది. అంతేకాదు ఎమోషన్, యాక్షన్, రొమాన్స్ ఇలా అన్నీ కలగలిపి కుటుంబ సమేతంగా చూడదగిన సినిమాగా దర్శకుడు రసెల్ ‘జంగ్లీ’ని తీర్చిదిద్దినట్టు స్పష్టమవుతోంది.
రాజ్ అనే పిల్లాడు భోళా అనే ఏనుగు పిల్ల.. వీరిద్దరూ చిన్నప్పటి నుంచి కలిసి పెరిగిన తీరు, వారి మధ్య ఏర్పడిన బంధం గురించి ట్రైలర్‌లో అలా అలా చూపించారు. పచ్చని అటవీ ప్రాంతం, ఏనుగుల మధ్య నుంచి విద్యుత్ పరుగులు తీయడం, కొండల మధ్య నదిలో పడవ ప్రయాణం ఇలా ట్రైలర్‌లో ప్రతి సన్నివేశం చాలా అందంగా కనిపిస్తోంది. చిన్నప్పుడు రాజ్‌తో ఆడుకున్న భోళా.. అతనితో పాటు పెరిగి పెద్దదై భారీ దంతాలతో గంభీరంగా కనిపించింది. అంతేకాదు తనకూ ఒక గ్రూప్ ఉంది. ఆ గ్రూప్‌కు భోళానే బాస్.
ఇంత అందంగా సాగుతోన్న రాజ్, భోళా జీవితాల్లోకి వేటగాళ్లు అడుగుపెట్టారు. భోళాను లక్ష్యంగా చేసుకుంటారు. ఎలా అయినా భోళాను చంపి దాని దంతాలు ఎత్తుకెళ్లాలనుకుంటారు. దీంతో విద్యుత్ రంగంలోకి దిగుతాడు. భోళాతో పాటు అడవికి, అడవిలోని జంతువులకు రక్షకుడిలా మారతాడు. మనం ఇప్పటికే తెలుగులో ‘అడవి రాముడు’, ‘అడవి దొంగ’.. హిందీలో ‘జంగ్లీ’ వంటి సినిమాలు చూశాం. వాటన్నిటి కంటే అడ్వాన్స్‌డ్ వర్షన్ ఈ కొత్త ‘జంగ్లీ’. విద్యుత్ అందిస్తోన్న యాక్షన్ ప్యాక్డ్ వైల్డ్ స్టోరీ.